Ek het geen vloek om oor julle uit te spreek soos Ek oor Kaïn gedoen het nie, want die bloed van My Seun roep dat Ek julle straf oor julle sondes moet vryspreek.
Die klomp mense wat Hom gekruisig het, het die dag uitgeroep dat die bloed van Jesus op hulle en op hulle kinders moes wees. Hulle het daarmee bedoel dat hulle die verantwoordelikheid daarvoor aanvaar dat hulle Jesus kruisig. As hulle in die oordeel voor God staan, sou hulle 'n saak kon uitmaak waarom hulle dit gedoen het.
Jesus se bloed klink nie net tot in die hemel nie, dit klink ook deur die regsaal van God, en dit klink tot oor die nuwe aarde.
Dit roep uit dat Hy vir ons gesterf het. Dit bevestig dat ons deel in sy opstanding, omdat Hy vir ons die dood oorwin het.
Let op dat elke besoek van die Here aan Kaïn 'n besoek was waar Hy Kaïn geroep het om tot bekering te kom. Dit geld ons ook.